મનોરંજનમાં ફક્ત રેડિયો મળતો (ટીવી બહુ ઓછાં) અને એમાં બપોરે ગુજરાતી નાટક સાંભળવાનું મારી બા ઘરનું કામ કરતાં કરતાં કદી ભૂલતી નહિ. રેડિયો સિલોનથી અમીન સયાની અને ચલચિત્રોનાં ગીતો ‘બિનાકા ગીતમાલા’માં આવતાં એ જ મનોરંજન. અમારા ઘરથી નજીક એક ખુલ્લું મેદાન હતું ત્યાં હંમેશાં કોઈ ને કોઈ મનોરંજન ચાલતું. ઘણી વાર મેળો ભરાતો, ‘મોત કા કૂવા’માં કાર અને સ્કૂટર ચલાવતા જાંબાજો, ક્યારેક સાત દિવસ અને રાત કલાકારો સાઇકલ ચલાવતા અને એમની સાથે મનોરંજન ચાલતું, સાઇકલસવાર સાઇકલ પર ફરતો. સવારે નહાવા-ધોવાનું, કપડાં બદલવાનું અને ખાવાનું પણ સાયકલ પર, પણ છેલ્લા બે દિવસ માણસોની મેદની બરાબર જામતી અને એને પ્રોત્સાહન આપતી.